钦定古今图书集成/明伦汇编/交谊典/第090卷 > 册府元龟 > 《荐齐孝若书》令狐楚
## 钦定古今图书集成/明伦汇编/交谊典/第090卷 > 册府元龟 > 《荐齐孝若书》令狐楚

“某官至，辱垂下问，令公举一人可管记之任者。”愚以
为军中之书记，节度之喉舌。指事立言而上达，思中
天心；发号出令以下行，期悦人意。谅非容易而可专
据。窃见前进士高阳齐孝若，字考叔，年二十四，学必
专授，文皆雅正，词赋甚精，草表殊健。疏眉目，美风姿，
外若坦荡，中甚畏慎。执事傥引在幕下，列于宾佐，使
其驰一檄，飞一书，必能应马上之急求，言腹中之所
欲。夫掇芳刈楚，不弃幽远，况孝若相门子弟，射策甲
科，家居君侯之化下，且数年矣。不劳重币而获至宝，
甚善甚善！雄都大府，多士如林，最所知者，实斯人也。
请为阁下记其若此，惟用与舍，高明裁之。